106
Lohiabada ese iena bese taudia ia naria namonamo
1 Lohiabada do umui hanamoa!
Lohiabada do umui tanikiu henia, badina ia be namo.
Iena lalokau bona bogahisihisi do idia noho ela bona hanaihanai.
2 Daika ese Lohiabada ena siahu karadia ia herevalaia diba?
Daika ese Lohiabada do ia hanamoa haorea momokani diba?
3 Mai edia laloa maoromaoro bona edia momokani taudia be namo.
Nega ibounai kara maoromaoro idia karaia taudia danu be namo.
4 Lohiabada e, oiemu orea taudia do oi hanamoa neganai,
lau danu do oi laloa.
Oiemu bese taudia oi hamauria neganai,
lau danu do oi durua.
5 Unai neganai lau ese,
oiemu abia hidi taudia edia noho namo do lau itaia,
bona edia moale be do lau moalelaia.
Ai be do ai moale,
badina ai be oiemu bese korikori taudia.
6 Ai ese ai kara dika, aiemai tamadia idia kara dika bamona.
Ai ese ai kara kerere,
bona dika ai karaia vadaeni.
7 Aiemai sene taudia be Aigupito dekenai idia noho neganai,
idia ese oiemu hoa karadia idia laloa lasi.
Oiemu lalokau nega momo oi hedinaraia, to idia laloatao lasi.
Bona idia ese Siahu Ibounai Dirava dekenai idia dagedage,
Davara Kakakaka dekenai.
8 To iena gwauhamata dainai, ia ese idia ia hamauria,
iena siahu badana do ia hedinaraia totona.
9 Davara Kakakaka be ia ese ia gwau henia,
vadaeni ia kaukau lao.
Ia ese dobu gabuna dekena amo iena bese ia hakaudia,
tano kaukau dekena amo do ia hakaudia hegeregerena.
10 Unai kara dekena amo Dirava ese Israela taudia ia hamauria,
idia badu henidia taudia dekena amo.
Idia hadikaia ore gwauraia taudia dekena amo,
Dirava ese ia hakaudia mauri.
11 Davara ese Israela idia badu henia taudia ia koua momokani,
bona idia ta ia heau mauri lasi.
12 Unai neganai,
Israela taudia ese Lohiabada ena gwauhamata idia hamomokania,
bona ia hanamoa totona ane idia abia.
13 To idia ese Lohiabada ena kara idia laloaboio haraga.
Iena sisiba kamonai totona idia naria lasi.
14 Tano kaukau dekenai Israela taudia idia ura kava, ura kava noho,
bona unuseni idia ese Dirava idia tohoa.
15 Vadaeni ia ese edia ura gauna ia henidia,
to gorere dikana ia siaia,
idia edia tauanidia ia hadikaia.
16 Idia edia kamepa dekenai idia ese Mose bona Arona,
Lohiabada ena helaga taudia idia mama henia.
17 Unai neganai tano ese iena uduna ia kehoa,
guri badana ia vara,
bona Datana be unai guri lalonai ia moru,
tano ese ia koua, ia mase.
Inai guri ese Abirama ena orea taudia danu ia hadonoa,
ibounai be tano ese ia koudia, idia mase.
18 Lahi danu be edia orea taudia edia latanai ia diho,
bona unai tau dikadia ia gabudia ore.
19 Sinai Ororo dekenai Israela taudia ese,
boromakau ena natuna ena laulauna idia karaia.
Idia ese unai golo kaivakuku dekenai idia tomadiho henia.
20 Idia ese Dirava ena hairaina idia rakatania,
bona boromakau tau,
rei ia ania gauna ena laulau,
be Dirava ena gabu dekenai idia atoa.
21 Idia ese Dirava,
edia hamauria Diravana,
Aigupito dekenai kara badadia ia karaia Diravana idia laloaboio.
22 Ia ese Hamo ena tano dekenai hoa karadia ia karaia,
bona Davara Kakakaka ena isena dekenai,
gari bada karadia ia karaia, ani?
23 Vadaeni Dirava ia gwau iena bese taudia do ia hadikaia ore,
to ia ese ia abia hidi tauna Mose,
be unai bese taudia bona Dirava edia huanai ia gini.
Mose ese Dirava ena badu ia hakerua,
ia ese iena bese taudia do ia alaia ore garina.
24 Unai murinai idia ese,
Dirava ia herevalaia tano namona idia ura lasi.
Idia ese Dirava ena gwauhamata idia abidadama henia lasi.
25 Edia palai rumadia dekenai idia hereva badubadu,
bona Lohiabada ena hereva idia kamonai henia lasi.
26 Unai dainai ia ese sisiba metauna idia dekenai ia henia.
Ia gwau tano kaukau dekenai ia ese idia do ia hamasea,
27 bona ia ese edia natudia,
be bese idauidau edia huanai do ia luludia lao,
vadaeni idau bese taudia edia tanodia dekenai do idia mase.
28 Bona Peoro dekenai,
Dirava ena bese taudia ese Bala dirava idia tomadiho henia,
unai mauri lasi dirava dekenai idia henia boubou vamu idia ania.
29 Inai kara dekena amo idia ese Lohiabada idia habadua,
vadaeni hanaia gorere dikana be idia dekenai ia vara.
30 To Pineha ese ia toreisi,
bona kerere taudia edia dika davana ia henia,
vadaeni unai gorere dikana be Dirava ese ia hadokoa.
31 Unai negana ia mai bona hari,
Pineha ena kara ai gwauraia be maoromaoro.
Bona gabeai do idia vara taunimanima danu ese,
Pineha ena kara maoromaoro do idia herevalaia noho,
ela bona nega ibounai.
32 Meriba ranu gabudia dekenai,
Israela taudia ese Lohiabada idia habadua,
bona Mose ese hisihisi ia davaria idia dainai.
33 Badina be idia ese Mose ena lauma idia habadua,
bona unai dainai ia ese hereva maoromaoro ia gwauraia lasi.
34 Lohiabada ese Israela taudia ia oda henidia,
idau bese taudia do idia alaia mase,
to idia ese idia karaia lasi.
35 Bona idia ese unai idau bese taudia danu idia headava hanai,
vadaeni unai idau bese taudia edia mauri dala dikadia,
be Israela taudia idia abia dae.
36 Ma Dirava ena bese taudia ese,
unai taudia edia kaivakuku idia tomadiho henia,
bona inai kara ese Dirava ia habadua, vadaeni ia hadikadia.
37 Idia ese edia natudia tau bona hahine,
be boubou gaudia totona lauma dikadia dekenai idia henia.
38 Idia ese Kanana taudia edia kaivakuku dekenai boubou idia henia.
Unai bamona idia karaia neganai,
edia natudia tau bona natudia hahine idia alaia mase,
edia boubou gaudia totona.
Kerere lasi taudia edia rarana idia habubua.
Inai rara ese tano ibounai ia hadikaia.
39 Inai karadia dekena amo Israela taudia be idia miro lao,
bona idia ese edia abidadama Dirava dekenai idia makohia.
40 Unai dainai Lohiabada ese,
iena bese taudia ia badu henidia momokani.
Ia ese idia ia ura henia lasi.
41 Ia ese bese idauidau taudia edia siahu henunai ia atodia.
Vadaeni Israela dekenai idia tuari henia taudia ese,
Israela taudia idia biagua.
42 Unai idau bese taudia ese Israela taudia idia dagedage henia,
bona edia siahu henunai Israela taudia idia noho momokani,
mai guia danu.
43 Nega momo Lohiabada ese,
iena bese taudia ia durua bona ia hamauria,
to idia ese ia dekenai idia kamonai henia lasi,
bona edia kara dika ese idia ia hadikaia.
44 To Lohiabada ese edia taitai ia kamonai neganai,
ia ese edia hisihisi ia laloa,
45 bona idia dekenai ia karaia gwauhamata taravatuna ia laloatao.
Iena bogahisihisi bada herea dainai edia dika ia gwauatao.
46 Ia ese idia dagedage henidia taudia edia lalodia dekenai,
bogahisihisi kara ia havaraia,
vadaeni unai Israela taudia idia guia vadaeni taudia ese,
Israela taudia dekenai idia bogahisihisi henia.
47 Lohiabada, aiemai Dirava e,
mani ai do oi hamauria.
Bese idauidau edia huanai dekena amo ai do oi haboua,
vadaeni ai ese oiemu ladana helagana do ai hanamoa,
mai tanikiu momokani danu.
48 Lohiabada, Israela ena Dirava, do umui hanamoa.
Hari inai dina dekena amo ela bona hanaihanai,
taunimanima ibounai be do idia gwau,
“Amen.”
Lohiabada do umui hanamoa!